Ehdotus neuvoston asetukseksi (EY) komission suorittamasta yhteisön teollisuuden kolmansien maiden markkinoille pääsyä edistävien toimien täytäntöönpanosta (monenvälinen kauppa ja markkinoille pääsy) /* KOM/96/0432 lopull. - ACC 96/0219 */



Virallinen lehti nro C 316 , 25/10/1996 s. 0012



Ehdotus neuvoston asetukseksi komission suorittamasta yhteisön teollisuuden kolmansien maiden markkinoille pääsyä edistävien toimien täytäntöönpanosta (96/C 316/07) KOM(96) 432 lopull. - 96/0219(ACC) (Komission esittämä 6 päivänä syyskuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 113 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että yhteinen kauppapolitiikka ei olisi täydellinen, jos siinä ei pyrittäisi yhteisön tasolla tiettyihin kaupan esteiden purkamiseen ja yhteisön teollisuuden kolmansien maiden markkinoille pääsyn helpottamiseen tähtääviin toimiin, tämän vuoksi markkinoille pääsyä koskevan Euroopan yhteisön politiikan olisi tuettava yhteisön teollisuuden uusia maailmanlaajuisia markkinointimahdollisuuksia, tätä politiikkaa olisi tuettava erityistoimilla, jotta voitaisiin eritellä ja löytää tavat kaupan esteiden purkamiseksi, markkinointimahdollisuuksien havaitsemiseksi sekä yhteisön teollisuuden profiilin nostamiseksi, ja tämän vuoksi on tarpeen antaa sääntöjä perustavoitteista, joihin komission on määrä pyrkiä, sekä tavoista, joilla nämä tavoitteet saavutetaan, ON ANTANUT TÄMÄN ASETUKSEN: 1 artikla Komissio suunnittelee ja toteuttaa markkinoille pääsyä koskevan ohjelman, jolla pyritään parantamaan yhteisön tuotteiden markkinoille pääsyä ja rajat ylittäviä palveluja kolmansissa maissa. 2 artikla 1. Euroopan yhteisöjen komissio toteuttaa suoraan tai välillisesti seuraavat toiminnot: - kolmansien maiden markkinoille pääsyn edellytysten analysointi, - tietokantojen perustaminen ja kehittäminen sekä kaupan esteitä, kansainvälisiä tai kansallisia kauppasäädöksiä koskevien tietojen yhteensovittaminen ja levittäminen, - erityisesti kolmansien maiden kansainvälisten kauppasopimusten nojalla tai neuvottelujen valmistelemisen yhteydessä täytäntöön panemia velvollisuuksia koskevat tutkimukset, - kolmansissa maissa pidettävien kauppamessujen järjestäminen tai niihin osallistuminen, - seminaarien ja liikealan foorumien järjestäminen, kolmansien maiden markkinoille pääsyyn tai kansainvälisiin kauppaedellytyksiin liittyvien oikeudellisia tai taloudellisia näkemyksiä koskevien tutkimusten, tietopakettien, julkaisujen ja esitteiden tuotanto ja jakelu, - kaikki muut toimet yhteisön teollisuuden profiilin nostamiseksi, yhteisön tuotteista tai palveluista luotavan kuvan parantamiseksi ja markkinoiden avautumisen tukemiseksi. 2. Pannessaan täytäntöön edellä 1 kohdassa tarkoitetut toimet komissio varmistaa kyseisen kohdan nojalla kehitettyjen erityistoimien johdonmukaisuuden muiden yhteisön politiikkojen eri näkökantojen kanssa. 3 artikla Jotta komissio pystyisi toteuttamaan markkinoille pääsyä koskevat toimet, edistämään kansainvälisten kauppasopimusten ja muiden tässä asetuksessa mainittujen toimien tarjoamia mahdollisuuksia Euroopassa, komissiolla on oltava tarpeelliset rahoitusvarat. Tämän vuoksi Euroopan yhteisöjen komissio sisällyttää vuosittain rahoitusarvioihinsa ehdotuksia 2 artiklassa eriteltyjä toimia varten. 4 artikla Edellä 1 artiklassa tarkoitettu markkinoille pääsyä koskeva ohjelma on otettava käyttöön 5 artiklassa säädetyn menettelyn mukaisesti. 5 artikla Komissiota avustaa luonteeltaan neuvoa-antava komitea, johon kuuluu jäsenvaltioiden edustajia ja jonka puheenjohtajana on komission edustaja. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon. 6 artikla Jäsenvaltiot voivat täydentää yhteisön tämän asetuksen nojalla kehittämiä toimia erillisillä toimilla viennin edistämisen alalla, sanotun kuitenkaan rajoittamatta muiden yhteisön säännösten soveltamista. 7 artikla Tämä asetus tulee voimaan . . . Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.